**Iubire vers necuprins**

*Raul Constantinescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IUBIRE VERS NECUPRINS

Întru slava infinitei poezii și a lui Orfeu mereu printre noi!

În clocot de mânie înrăite menadele dezlănțuite-n orgii

cu șerpi și tirși șfichiuind aerul apele sacre

cu dinții și unghiile în hohote l-au sfârtecat sfâșiat pe orfeu

la vânătoarea de cerbi tineri bărbați dans extaz frenezie

de marea dionisie cu iederă și frunze de viță cununi

smulse rupte bucăți bacantele nesătule-nghițeau

hăpăiau orbite-n delir...

capul pe liră plutind pe valuri versuri bolborosea

de oracolul din lesbos și azi prin gura poeților lumii nemurite

sub constelația lirei cu boarea neîntinată a zorilor

în susur de valuri cu licărul primei ultimei stele răsfrânt

capul lui orfeu răsare din râul interior al cuvintelor vii

ce și azi frânturi ape îngână ecouri

din revărsări de apus în aurori

fruntea-i luna soarele din cer vis ne iluminează

adieri de sirene tril de privighetori

înaripate flori în rostiri în vrajă înalță firea

pietre viețuitoare păduri izvoare frunze ierburi păsări

țes cântul nemuritor imn vieții neîntrerupte

euridice din umbre o clipă cât veacul apare dispare

trăiește în versuri fără sfârșit în noi cu tot ce-am iubit și iubim

1 noiembrie 2019